R85 miljoen se kokaïen by PE hawe gevindArgieffoto: Pixabay.com Owerhede het die afgelope naweek op meer as R85 miljoen se kokaïen beslag gelê wat in die panele van vriesgeriewe op skeepshouers in Port Elizabeth se hawe versteek was. Lt.kol. Katlego Mogale, woordvoerder van die polisie, het Maandag gesê twee verdagte skeepshouers was op ŉ skeepsvrag wat die naweek uit Ecuador in Suid-Amerika by die Ngqura-hawe in die Baai aangekom het. ŉ Intelligensiegedrewe en multidissiplinêre span het vermoed dat dwelms in dié houers versteek is en het die vrag by die hawe ingewag. Die span het opdrag gegee dat die betrokke houers afgelaai en oopgemaak word. Die houers was vol piesangs wat na Kaapstad verskeep moes word. Volgens Mogale is bokse piesangs binne en buite die houers nagegaan. Die vriesgeriewe van een van die houers is ondersoek en die span het op ŉ versteekte kompartement in ŉ vrieskas afgekom. “Terwyl die span van die paneelwerk verwyder het, het hulle op pakkies in bruin kleefband toegedraai, afgekom. Die paneelwerk is verwyder en altesaam 40 pakkies, wat positief vir kokaïen getoets het, is in albei die houers ontdek,” het Mogale verduidelik. Verdere ondersoek het daarop gedui dat nog twee houers met piesangs in dieselfde verpakking op dieselfde vrag as die eerste twee houers by die hawe aan land gekom het. Mogale vertel dat ŉ snuffelhond Sondag omstreeks 01:00 positief op dieselfde tipe koelpanele as die vorige twee houers gereageer het. Die span het gevolglik die panele verwyder en nog 45 pakkies wat in bruin kleefband toegedraai is, ontdek. Dit het ook positief vir kokaïen getoets. Volgens Mogale is gedurende die klopjag op altesaam 85 pakkies met ŉ geraamde gewig van 85 kg en ŉ geskatte straatwaarde van R85 miljoen beslag gelê. ŉ Ondersoek duur voort.